b'\n_START_ARTICLE_\nHibernija\n_START_SECTION_\nIme\n_START_PARAGRAPH_\nPitej Marsejski je med svojim raziskovanjem severozahodne Evrope okoli leta 320 pr. n. \xc5\xa1t. otok imenoval \xe1\xbc\xb8\xce\xad\xcf\x81\xce\xbd\xce\xb7 (\'I\xc3\xa9rn\xc4\x93). Klavdij Ptolemaj ga je v svoji Geografiji, ki je bila napisana okoli leta 150 pr. n. \xc5\xa1t., imenoval \xe1\xbc\xb8\xce\xbf\xcf\x85\xce\xb5\xcf\x81\xce\xbd\xce\xaf\xce\xb1 (\'Iuern\xc3\xad\xc4\x81), rimski zgodovinar Tacit v svoji knjigi Agrikola pribli\xc5\xbeno iz leta 98 n. \xc5\xa1t. pa Hibernia. Rimljani so Irsko imenovali tudi Scotia \xe2\x80\x93 de\xc5\xbeela \xc5\xa0kotov. Naziv se je lahko nana\xc5\xa1al na cel otok ali samo na tisti del, ki je bila naseljen s \xc5\xa0koti._NEWLINE_Ime \'Iuern\xc3\xad\xc4\x81 je gr\xc5\xa1ka prekrojitev q-keltske besede *\xc4\xaaweri\xc5\xab, iz katere sta nastali tudi irski imeni \xc3\x89riu in \xc3\x89ire. Izvirni pomen imena je "bogata de\xc5\xbeela".\n_START_SECTION_\nKasnej\xc5\xa1a raba imena\n_START_PARAGRAPH_\nVisoki kralj Brian Boru (vladal 1002-1014) se je imel za vladarja irskega ljudstva (latinsko Imperator Scottorum) in ne za vladarja otoka Irske. Od leta 1172 so bili vladarji Irske angle\xc5\xa1ki kralji, ki so si zato nadeli dodaten naslov Dominus Hibernie \xe2\x80\x93 gospodar Irske. Za rabo v latinskih besedilih so se naslavljali z Rex Hiberniae \xe2\x80\x93 kralj Irske. Kartograf Gerardus Mercator na svoji karti sveta iz leta 1541 Irsko imenuje Hybernia. Leta 1642 so irski konfederati, katoli\xc5\xa1ki zemlji\xc5\xa1ki posestniki, ki so vladali ve\xc4\x8djemu delu Irske do leta 1650, izbrali m\xc3\xb3to Pro Deo, Rege et Patria, Hibernia Unanimis \xe2\x80\x93 Za Boga, kralja in domovino, zdru\xc5\xbeeno Irsko._NEWLINE_Zanimivo je, da v nasprotju z drugimi rimskimi geografskimi imeni, ime Hibernia v nobenem sodobnem jeziku ni postalo osnova za ime Irske. Celo Italijani, ki imajo jezik podoben latinskemu, jo imenujejo Irlanda. V vseh sodobnih jezikih, razen v keltskih, je ime izpeljano iz njenega angle\xc5\xa1kega imena Ireland, kar je verjetno posledica dejstva, da so bili v srednjem veku neposredni stiki med Irsko in celinsko Evropo mnogo pre\xc5\xa1ibki, da bi se zakoreninilo njeno ime Hibernija ali irsko \xc3\x89ire. Irska se po tem razlikuje od Walesa, ki se v franco\xc5\xa1\xc4\x8dini \xc5\xa1e vedno imenuje Pays de Galles \xe2\x80\x93 dr\xc5\xbeava Galcev. Podobno je tudi v drugih romanskih jezikih._NEWLINE_V 18. stoletju je raba imena Hibernija ponovno za\xc5\xbeivela v uradnem, v\xc4\x8dasih celo pretencioznem kontekstu, podobno kot raba imena Kaledonija za \xc5\xa0kotsko in Britannia za Veliko Britanijo. Ime Hibernija se je uporabljalo na irskih kovancih in v imenu zavarovalni\xc5\xa1ke dru\xc5\xbebe, ki se je kasneje preimenovala v Hibernian Group. Ime je postalo \xc5\xa1e bolj priljubljeno po uspehih Irske domoljubne stranke. V \xc4\x8dasu, ko je severna Evropa v arhitekturi in oblikovanju privzela paladijanizem, je postala Hibernija priljubljen izraz za opis Irske s prizvokom klasi\xc4\x8dnega sloga in olikanosti, posebno po uspe\xc5\xa1nem irskem vzponu, ko so v \xc5\xa1oli pou\xc4\x8devali latin\xc5\xa1\xc4\x8dino. Izraz Hibernijec se je uporabljal za poimenovanje prebivalcev in kot splo\xc5\xa1en pridevnik. Mestna hi\xc5\xa1a v Dublinu, ki je bila zgrajena v letih 1769-79, je po vzoru na rimski SPQR (Senatus Populusque Romanus, Senat in ljudstvo Rima) nosila napis SPQH (Senatus Populusque Hibernicus, Senat in ljudstvo Hibernije). Leta 1823 je bila ustanovljena Kraljeva hibernijska akademija._NEWLINE_Beseda Hibernija v zvezi z Irsko se sedaj uporablja bolj redko, razen v ustaljenih starih imenih. Prilo\xc5\xbenostno se pojavlja v imenih organizacij in raznih drugih imenih, na primer v Hibernia National Bank, Hibernian Insurance Group, Ancient Order of Hibernians, The Hibernian (revija), Hibernia College, Hibernian Football Club, HMS Hibernia itd. in sodobnih izpeljankah iz latin\xc5\xa1\xc4\x8dine, na primer Respublica Hibernica (Irska republika) in Universitas Hiberniae Nationalis (Irska narodna univerza). Hibernija se imenuje tudi velika morska naftna plo\xc5\xa1\xc4\x8dad pred obalo kanadske province Nove Fundlandije, ki ima tesne vezi z Irsko._NEWLINE_Hibernijska vro\xc4\x8dica ali TRPAS (tumor necrosis factor receptor-associated periodic syndrome) je pojavljajo\xc4\x8da se vro\xc4\x8dica, ki so je prvi\xc4\x8d opisali leta 1982 v dru\xc5\xbeini z irskimi in \xc5\xa1kotskimi predniki, vendar se pojavlja v vseh etni\xc4\x8dnih skupnostih._NEWLINE_Pogoste so tudi sestavljenke, na primer hiberno-nordijski, hiberno-angle\xc5\xa1ki, hiberno-\xc5\xa1kotski, hibernofil in podobno.\n_START_SECTION_\nHibernija v zgodovinskih zapisih\n_START_PARAGRAPH_\nOtok Irska ni bil nikoli vklju\xc4\x8den v Rimsko cesarstvo, zato je bil rimski vpliv nanjo omejen samo trgovske stike z bolj plodnimi irskimi pokrajinami. Arheologi so v bli\xc5\xbeini Dublina odkrili ostanke, ki bi lahko bili nekdanji rimski tabor. V njem so bili stalni sezonski sejmi, na katerih se je trgovalo v obeh smereh. Arheologi so odkrili tudi anti\xc4\x8dno rimsko lon\xc4\x8denino, kovance in druge rimske proizvode, vendar v majhnih koli\xc4\x8dinah._NEWLINE_Rimski zgodovinar Tacit omenja odpravo generala Agrikola na Irsko leta 82. Agrikola je "pre\xc4\x8dil vodo", katere imena ne pove, v nadaljnjem besedilu pa govori izklju\xc4\x8dno o Irski. Seneka trdi, da je imel Agrikola enkratno prilo\xc5\xbenost, da osvoji Irsko z eno samo legijo in nekaj pomo\xc5\xbenimi enotami, skupno pribli\xc5\xbeno 6.000 mo\xc5\xbe. Omenja tudi irskega kralja, ki je pobegnil z otoka in pri Agrikoli iskal zato\xc4\x8di\xc5\xa1\xc4\x8de. Agrikola je dobro poskrbel zanj, ker bi lahko bil povod za napad na Irsko. Ulsterski zgodovinar Richard Warner je teoretiziral, da je bil midlandski voditelj T\xc3\xbaathal Techtmar, katerega so imeli za mitsko osebo, resni\xc4\x8dna oseba, ki je od\xc5\xa1la v Britanijo po rimsko podporo za svoje vojne pohode. \xc4\x8ce je v tej trditvi vsaj nekaj resnice, so imeli Rimljani v jugovzhodni Irski mnogo ve\xc4\x8dji vpliv kot so strokovnjaki domnevali. Zaradi na splo\xc5\xa1no \xc5\xa1ibkega rimskega vpliva je Irska ohranila svojo kulturo v mnogo ve\xc4\x8djem obsegu kot celinske pokrajine, na primer Galija._NEWLINE_Iz ohranjenih rimskih besedil je razvidno, da so Irci odhajali na roparske pohode v Britanijo in Galijo. Z upadanjem rimske voja\xc5\xa1ke mo\xc4\x8di je njihova gro\xc5\xbenja postala \xc5\xa1e bolj resna._NEWLINE_Na za\xc4\x8detku 1. stoletja je bilo rimsko in gr\xc5\xa1ko poznavanje Irske zelo skromno. Geografa Strabon in Pomponij Mela jo opisujeta mrzlo de\xc5\xbeelo, naseljeno z izjemno bojevitimi prebivalci, v kateri so bili kljub mrazu bogati pa\xc5\xa1niki za \xc5\xbeivino._NEWLINE_V 2. stoletju je geograf Ptolemaj dal podatke za presenetljivo podrobno karto Irske in poimenoval plemena, mesta, reke in obalo. Podatke bi lahko dobil iz razli\xc4\x8dnih virov, kar dokazuje, da je postala Irska bolj poznana in zanimiva._NEWLINE_Irska pisana zgodovina Rima in njihove province Britanije sploh ne omenja, kar seveda ne pomeni, da z njim niso imeli nobenih vzajemnih stikov. Arheologi so v Chestru (Deva Victrix) v severozahodni Angliji odkrili obse\xc5\xbeen trdnjavski kompleks, ki bil lahko bil zasnovan kot sredi\xc5\xa1\xc4\x8de uprave otokov ali kot voja\xc5\xa1ka baza, ki bi odvra\xc4\x8dala napade Ircev.'